b'\n_START_ARTICLE_\nFranc Mau\xc4\x8dec\n_START_SECTION_\nIgralska kariera\n_START_PARAGRAPH_\nS hokejem na travi se je za\xc4\x8del ukvarjati \xc5\xbee v rani mladosti in sicer v doma\xc4\x8dem hokejskem klubu Lipovci. Kot izredno talentiran igralec, se je \xc5\xbee s petnajstimi leti prebil v \xc4\x8dlansko ekipo in z njo leta 1993 osvojil tudi svoj prvi naslov dr\xc5\xbeavnih prvakov  Slovenije. \xc5\xa0e istega leta, je pri samo \xc5\xa1estnajstih letih, na Panonskem pokalu, prvi\xc4\x8d oblekel dres z dr\xc5\xbeavnim grbom. Na za\xc4\x8detku kariere je igral na mestu srednjega napadalca in bil s svojimi zadetki klju\xc4\x8den igralec HK Lipovci, ki so med letoma 1993 in 2000 osvojili osem zaporednih naslovov dr\xc5\xbeavnega prvaka. V tem obdobju je bil kar petkrat najbolj\xc5\xa1i strelec dr\xc5\xbeavnega prvenstva._NEWLINE_Leta 1997 se je z Lipov\xc4\x8dani prvi\xc4\x8d udele\xc5\xbeil evropskega klubskega prvenstva skupine C na \xc5\xa0vedskem in v \xc5\xa1tirih tekmah dosegel tri zadetke.  Istega leta, je bil nato progla\xc5\xa1en za najbolj\xc5\xa1ega \xc5\xa1portnika ob\xc4\x8dine Beltinci. Leta 2000 je kot posojen igralec, na evropskem klubskem pokalnem prvenstvu skupine C, oblekel dres HK Moravske Toplice. Na tem prvenstvu je prvi\xc4\x8d zablestel tudi na evropskih klubskih prvenstvih in bil s sedmimi zadetki, glavni razlog za osvojitev tretjega mesta in s tem prve slovenske medalje, na mednarodnih klubskih tekmovanjih v hokeju na travi._NEWLINE_Z menjavo generacije v klubu, se je preselil v obrambo, na mesto prostega branilca, kljub temu pa predvsem iz prekinitev \xc5\xa1e vedno ostal strah in trepet  vratarjev. Od leta 2003 do 2016, je s HK Lipovci osvojil vse naslove dr\xc5\xbeavnega in pokalnega prvaka v hokeju na travi ter bil le dvakrat pora\xc5\xbeen na dr\xc5\xbeavnem prvenstvu v dvoranskem hokeju. Do februarja 2016 je tako s klubom osvojil enaindvajset naslovov dr\xc5\xbeavnega prvaka v hokeju na travi, dvanajst naslovov pokalnih zmagovalcev in trinajst naslovov v dvoranskem hokeju. S tem je absolutni rekorder po \xc5\xa1tevilu naslovov med hokejisti na travi v Sloveniji. _NEWLINE_Ob vseh teh uspehih je bil skupno, kar devetkrat najbolj\xc5\xa1i strelec dr\xc5\xbeavnih prvenstev in dvakrat najbolj\xc5\xa1i strelec dvoranskih prvenstev. Za najbolj\xc5\xa1ega igralca dr\xc5\xbeavnih prvenstev je bil progla\xc5\xa1en le dvakrat. Razlog je v tem, da se omenjeni naslovi, z izjemo leta 1993, podeljujejo \xc5\xa1ele od leta 2005 naprej in \xc5\xa1tevilka teh proglasitev bi bila v nasprotnem primeru gotovo precej vi\xc5\xa1ja. Na dvoranskih prvenstvih je bil za najbolj\xc5\xa1ega igralca izbran trikrat. _NEWLINE_Leta 2003 je z mati\xc4\x8dnim klubom za\xc4\x8del dosegati tudi mednarodne uspehe in na evropskem klubskem pokalnem prvenstvu skupine C osvojil tretje mesto. Leta 2004 je osvojil novo ustanovljeno Interligo in bil kljub temu, da je igral na mestu branilca, z devetimi zadetki, tudi prvi strelec tega tekmovanja. Istega leta je nato z odli\xc4\x8dnimi igrami pripomogel \xc5\xa1e k osvojitvi evropskega klubska prvenstva skupine C v beloruskem Brestu. Interligo je nato osvojil \xc5\xa1e \xc5\xa1estkrat, \xc5\xa1tirikrat zapored v letih 2005 do 2008 in nato \xc5\xa1e leta 2011 in 2012.    Prav tako je leta 2006 s klubom ponovno zmagal, na evropskem klubskem prvenstvu skupine C v Zagrebu. Po preoblikovanju tekmovanja je leta 2008 osvojil evropsko klubsko prvenstvo skupine Challenge III in nato leta 2009 \xc5\xa1e skupine Challenge II. Leta 2010 pa je z odli\xc4\x8dnimi igrami klju\xc4\x8dno pripomogel, k temu da si je klub zagotovil obstanek v skupini Challenge I. Zadnjo mednarodno indvidualno lovoriko je prejel v sezoni 2011/2012, ko je bil progla\xc5\xa1en za najbolj\xc5\xa1ega igralca Interlige. V letu 2012 je bil ponovno uspe\xc5\xa1en na evropskih klubskih prvenstvih in skupaj s klubom v Atenah dosegel drugo zmago v skupini Challenge II. _NEWLINE_Uspe\xc5\xa1no je nastopal tudi na mednarodnih tekmovanjih v dvoranskem hokeju. Leta 2008 je v bolgarskem Gabrovu zmagal na evropskem klubskem prvenstvu Challenge II in bil hkrati progla\xc5\xa1en tudi za najbolj\xc5\xa1ega obrambnega igralca turnirja. Februarja 2014 je v srbski Banji Kanji\xc5\xbei ponovil uspeh izpred \xc5\xa1estih let in ponovno osvojil evropsko dvoransko klubsko prvenstvo Challenge II. Leta 2010 je osvojil tudi Interligo v dvoranskem hokeju._NEWLINE_Za slovensko reprezentanco v hokeju na travi je v obdobju med 1993 in 2010 odigral oseminpetdeset tekem in v tem obdobju manjkal na le sedmih tekmah. Panonskega pokala se je udele\xc5\xbeil kar \xc5\xa1tirinajstkrat in je v tem pogledu absolutni rekorder med vsemi igralci. Najve\xc4\x8dji uspeh z reprezentanco je dosegel leta 2007, ko je Slovenija osvojila evropsko prvenstvo skupine Challenge II.\n_START_SECTION_\nOstalo\n_START_PARAGRAPH_\nLeta 2010 je, kot sicer uspe\xc5\xa1en obrtnik, prevzel mesto predsednika HK Lipovci in s tem postal deseti predsednik v zgodovini kluba.'